Informacije za uvoznike:

**Prepoved uvoza ali nakupa izdelkov, predelanih v tretji državi, ki vključujejo surovine iz železa in jekla s poreklom iz Rusije - Dokazovanje porekla blaga**

Spremenjen člen 3g(d) Uredbe (EU) št. 833/2014 v zvezi z izdelki iz železa in jekla s seznama v prilogi XVII navedene uredbe prepoveduje uvoz ali nakup izdelkov, predelanih v tretji državi, ki vključujejo surovine iz železa in jekla s poreklom iz Rusije.

Za zagotovitev izvajanja prepovedi je v istem členu določena **obveznost uvoznika iz EU, da predloži dokazila** o državi porekla vložkov iz železa in jekla, ki so se uporabili za predelavo izdelka v tretji državi, uvoženih v Unijo. Uredba v zvezi s predložitvijo dokazil o državi porekla ne predvideva nobene izjeme. Sprememba člena 3g navedene uredbe za določene izdelke iz priloge XVII stopi v veljavo 30. septembra 2023, s premembo zadevne uredbe oziroma navedenega člena pa mora uvoznik ob uvozu izdelkov iz Priloge XVII Uredbe (EU) št. 833/2014 predložiti dokazila o državi porekla vložkov iz železa in jekla, ki so se uporabili za predelavo izdelka v tretji državi. Gre za dokazovanje nepreferencialnega porekla blaga.

**Naslednji dokumenti se lahko štejejo za zadosten dokaz** o državi porekla železa ali jekla, ki se uporablja kot vhodna snov:

* V primeru polizdelkov: potrdilo Mill test certificate (v nadaljevanju »MTC«), ki določa ime obrata, v katerem poteka proizvodnja ter ime države, ki ustreza toplotni številki skupaj z uvrstitvijo izdelka na ravni tarifne podštevilke (šestmestna oznaka).
* V primeru končnih izdelkov: potrdilo MTC ali več potrdil MTC, če vseh informacij ni mogoče povzeti v enem samem MTC, ki določa/določajo ime obrata, v katerem poteka proizvodnja ter ime države, ki ustreza toplotni številki skupaj z uvrstitvijo izdelka na ravni tarifne podštevilke (šestmestna oznaka) + ime države in obrata, če je to ustrezno, kjer se izvajajo naslednji postopki obdelave: vroče valjanje, hladno valjanje, ustvarjanje kovinske prevleke z vročim potopom, ustvarjanje prevleke za elektrolitsko kovino, ustvarjanje organske prevleke, varjenje, prebadanje/iztiskanje, risanje/pilgering in ERW/SAW/HFI/lasersko varjenje.

Uvoznik je odgovoren za informacije, navedene v potrdilu/potrdilih MTC in predloženih carini DČ uvoza. Carinski organi lahko v primeru upravičenega dvoma zahtevajo dodatna dokazila kot so ločena potrdila MTC za različne faze transformacije, ki jih je bil deležen izdelek. Vsa potrdila MTC morajo biti medsebojno usklajena. Uvoznik mora izvajati potrebno skrbnost, da se zagotovi točnost zagotovljenih informacij.

**Datumi začetka veljavnosti omejevalnih ukrepov:**

P&R vezane na uvoz in nakup izdelkov predelanih v tretjih državah z uporabo železa in jekla s poreklom iz Rusije stopijo v veljavo na različne datume v odvisnosti od uporabljenih vložkov:

* za izdelke iz priloge XVII, ki vsebujejo izdelke iz tarifne podštevilke 720711 je datum pričetka uporabe **1. april 2024**,
* za izdelke iz priloge XVII, ki vsebujejo izdelke iz tarifnih podštevilk 72071210 ter 722490 je datum pričetka uporabe **1. oktober 2024**,
* za izdelke iz priloge XVII, ki ne vsebujejo izdelkov iz tarifnih podštevilk 720711,72071210 ter 722490 pa je datum pričetka uporabe **30. september 2023**.